Oι αρχές αναζητούν τον δεύτερο άντρα ο οποίος έχει καταγραφεί σε βίντεο να χτυπά τον Ζακ Κωστόπουλο την ώρα που έβγαινε από το κοσμηματοπωλείο το οποίο φέρεται να επιχείρησε να ληστέψει υπό την επήρεια ουσιών.

Ήδη από χθες έχει συλληφθεί ο ιδιοκτήτης του καταστήματος, ο οποίος αναγνωρίστηκε στο πρώτο βίντεο ως ο ένας από τους δύο άντρες που χτυπούσαν τον 33χρονο, ο οποίος πέθανε λίγο αργότερα.

Ο Εισαγγελέας απήγγειλε κατηγορίες σε βαθμό κακουργήματος και πλημμελήματος σε βάρος του ιδιοκτήτη του κοσμηματοπωλείου επί της οδού Γλάδστωνος.

Ο κοσμηματοπώλης οδηγήθηκε ενώπιον του Εισαγγελέα ο οποίος άσκησε σε βάρος του ποινική δίωξη για τα αδικήματα της θανατηφόρας σωματικής βλάβης που είναι κακουργηματικού βαθμού και για το πλημμέλημα της επικίνδυνης σωματικής βλάβης.

Η δικογραφία για τον καταστηματάρχη ανατέθηκε σε τακτικό Ανακριτή, από τον οποίο ήδη ο κατηγορούμενος έλαβε προθεσμία για να απολογηθεί το πρωί της Τρίτης.

Παράλληλα, τη Δευτέρα, αναμένονται τα στοιχεία της νεκροψίας-νεκροτομής να κάνουν γνωστά τα ακριβή αίτια θανάτου του δράστη και αυτό θα δώσει καθοριστική εξέλιξη στην υπόθεση.

Τα βίντεο από το σημείο θα παίξουν καθοριστικό ρόλο στην έρευνα καθώς υπάρχουν πολλά ερωτηματικά για το τραγικό περιστατικό. Πληροφορίες αναφέρουν επίσης πως εξετάζεται ο ρόλος και η στάση των αστυνομικών στην υπόθεση ως προς τον τρόπο ακινητοποίησης του Ζακ Κωστόπουλου ενώ ήταν αιμόφυρτος έξω από το κατάστημα.

Άλλωστε ένα νέο βίντεο ντοκουμέντο με όσα εκτυλίχθηκαν έξω από το κοσμηματοπωλείο στην Ομόνοια είδε το φως της δημοσιότητας και αναμένεται να αποτελέσει σημαντικό στοιχείο των ερευνών.

Το βίντεο δείχνει τον Ζακ Κωστόπουλο να σηκώνεται από το έδαφος με το κεφάλι του τυλιγμένο με γάζα καθώς έχει ήδη δεχθεί βοήθεια από το ΕΚΑΒ μετά τον ξυλοδαρμό του.

Καθώς σηκώνεται ένας άντρας - με ρουχισμό που φέρεται να ανήκει στην ΕΛ.ΑΣ - τον κλωτσάει πισώπλατα και ένας άλλος εκσφενδονίζει εναντίον του ένα αντικείμενο. Ο Ζακ Κωστόπουλος σηκώνεται αρπάζοντας ένα γυαλί, τρεκλίζει καθώς προσπαθεί να τρέξει και πέφτει πάνω σε τραπέζια καταστήματος. Δέχεται χτύπημα με γκλομπ από αστυνομικό και στη συνέχεια ακινητοποιείται στο έδαφος.

Τι υποστηρίζει ο ιδιοκτήτης του κοσμηματοπωλείου

Ο δικηγόρος του κοσμηματοπώλη, Χαραλαμπος Αναγνωστοπουλος δήλωσε: «Έχουμε ένα θλιβερό περιστατικό για όλους στο οποίο όμως δεν έχει συμμετοχή στο επέλθον αποτέλεσμα ο εντολέας μου. Η πρώτη του ενέργεια ήταν η προσφυγή στην πολιτεία ειδοποιώντας την αστυνομία. Έπειτα προσπάθησε να εμποδίσει τη διαφυγή του μαζί με άλλους περαστικούς που προσέτρεξαν και στη συνέχεια ο δράστης της κλοπής στην προσπάθεια του να βγει τραυματίστηκε από τα σπασμένα γυαλιά. Μάλιστα ενδεικτικό του ότι ο τραυματισμός αυτός δεν οδήγησε στο τραγικό αποτέλεσμα είναι ότι αφού βγήκε και ενώ είχε ήδη έρθει στο σημείο η ομάδα ΔΙΑΣ αλλά και το ΕΚΑΒ σηκώθηκε και επιτέθηκε εναντίον τους απειλώντας τους με ένα κομμάτι σπασμένου γυαλιού».

Αντιδράσεις για την αυτοδικία και τη βία

Ο τραγικός θάνατος του Ζακ Κωστόπουλου έχει προκαλέσει πολλές αντιδράσεις και σόκαρε καθώς τα βίντεο κατέγραψαν την βίαιη αντιμετώπισή του που οδήγησε στην κατάληξη του δράστη. Η υπόθεση άνοιξε και πάλι τη δημόσια συζήτηση για τη βία, την αστυνομία και κυρίως την αυτοδικία από πλευράς πολιτών.

Τα ερωτήματα που έχουν τεθεί υπό το πρίσμα της υπόθεσης αυτής είναι πολλά και εκφράζεται αποτροπιασμός, αλλά και οργή για το πώς μια απόπειρα ληστείας εξελίχθηκε σε βίαιο λιντσάρισμα και θάνατο ενός επίδοξου δράστη που ήταν υπό την επήρεια ουσιών.

Χθες διοργανώθηκε πορεία διαμαρτυρίας για το θάνατο του Ζακ Κωστόπουλου από εκατοντάδες μέλη της ΛΟΑΤΚΙ+ κοινότητας και πολίτες.

Κρατώντας πανό με συνθήματα όπως «Στην Ομόνοια δεν έγινε ληστεία μπάτσοι και αφεντικά κάνανε δολοφονία», «Δεν ήταν των αφεντικών η αυτοδικία το χέρι τους το όπλισε η τοξικοφοβία», «Οργή και θλίψη ο Ζάκ θα μας λείψει», το συγκεντρωμένο πλήθος διαμαρτυρήθηκε για τον βίαιο θάνατο του 33χρονου.

Ο 33χρονος ήταν ενεργό μέλος της ΛΟΑΤΚΙ κοινότητας και δραστηριοποιούνταν σε φορείς ενημέρωσης για το ΗΙV.

Ο Σύλλογος Οροθετικών Ελλάδας "Θετική Φωνή" αποχαιρέτησε με ένα ποστ στο Facebook τον Ζακ Κωστόπουλο.

«Ας μιλήσουμε για τον Ζακ

Ας μιλήσουμε για τον αεικίνητο ακτιβιστή που βγήκε μπροστά με θάρρος για τη ΛΟΑΤΚΙ κοινότητα, τους ανθρώπους που ζούμε με HIV, τους χρήστες ψυχοδραστικών ουσιών.

Ας μιλήσουμε για τη σπίθα του πνεύματος, τον τρόπο σκέψης και τη στάση ζωής του για τα ανθρώπινα δικαιώματα και την ισονομία ανεξάρτητα από την ταυτότητα φύλου, τη φυλή, τον σεξουαλικό προσανατολισμό του κάθε ανθρώπου.

Ας μιλήσουμε για τον αιχμηρό λόγο του απέναντι στο στιγματισμό, τα στερεότυπα και τις ηθικολογικές προσεγγίσεις που ωθούν τους ανθρώπους σε ένα σπιράλ περιθωριοποίησης και κάνουν δυσδιάκριτα τα όρια ανάμεσα στο θύτη και στο θύμα.

Ζακ, οι άνθρωποι της Θετικής Φωνής, οι φίλοι, οι συνεργάτες, οι συνοδοιπόροι σου, σε αποχαιρετούμε με την υπόσχεση και το πείσμα ότι θα συνεχίσουν να μας εμπνέουν η ζωή σου, η δύναμη και οι αδυναμίες σου»